74-åringen som kjørte denne bilen døde. Kona i passasjersetet og den psykotiske bilføreren i den møtende bilen overlevde. ARKIV Foto: KJELL AULIE

Døde etter å ha blitt påkjørt av pasient

Den psykiatriske pasienten prøvde å ta sitt eget liv, men isteden døde mannen i den møtende bilen.

Den tragiske kollisjonen skjedde i Øst-Telemark i 2014. En tvangsinnlagt psykiatrisk pasient var på permisjon fra Seljord distriktspsykiatriske senter. Da stakk han av med en bil.

Tingrettens dom fra tidligere i år beskriver hendelsesforløpet slik: «på en rett strekning, møter han to biler i motgående kjørefelt. Han bestemte seg for å ta sitt liv ved å kjøre inn i den bakerste av disse to bilene. Han svingte over, økte farten og kjørte rett inn i møtende bil, som han traff i fronten.»

LES OGSÅ:

Så at ektemannen døde

Den alvorlig sinnslidende mannen overlevde kollisjonen uten å bli kritisk skadd. Det gjorde derimot ikke føreren (74) av den møtende bilen. Han døde rett etter kollisjonen, mens kona hans satt i passasjersetet og var vitne til tragedien.

Tidligere i år ble den overlevende føreren dømt til tvungent psykisk helsevern, men han ble ikke dømt til å betale erstatning til 74-åringens etterlatte. Kona og hans tre voksne barn gikk nylig til sivilt søksmål mot bilføreren og selskapet som hadde forsikret bilen han kjørte.

De pårørendes advokat hevdet at den syke mannen hadde skyldevne og at han kjørte inn i den motgående bilen med vilje. Han er derfor er pliktig til å betale erstatning på ca. 175.000 kroner til enken og de tre barna, hevdet advokat Anette Cecilie Kjørrefjord Eckhoff.

Forsikringsselskapets advokat mente at bilføreren ikke hadde skyldevne, og at handlingen derfor var uaktsom.

LES OGSÅ:

Må betale 75.000 kr til hver

Advokat Bjørn Dyrland representerte den psykiatriske pasienten. Han sa at klienten ikke var klar over at han utøvde vold mot et annet menneske. Erstatningskravet ville dessuten stille han helt på bar bakke økonomisk.

Dommerne i Aust-Telemark tingrett skriver nå at pasienten «har i retten forklart at han ikke tenkte på at andre personer kunne omkomme, og at han kun tenkte at nå dør han selv.»

Artikkelen fortsetter under annonsen.

De konkluderer likevel med at han handlet uaktsomt og at han har et erstatningsansvar. Men summen blir nedsatt på grunn av mannens sykdom.

Retten de dømmer forsikringsselskapet til å betale 75.000 kroner til enken og til hvert av de tre voksne barna. I tillegg må de dekke saksomkostninger med 100.000 kroner. Den psykotiske bilføreren må betale selskapet tilbake hele summen på 300.000 kroner.